Musiekvideo: André Schwartz vier die lewe, asemhalingAndré Schwartz op die stel van ‘Ek haal asem’. (Foto: Verskaf) Schwartz se jongste enkelsnit getiteld “Ek haal asem” is onlangs uitgereik en is uit sy eie pen. Aspekte van onthou, die mens se sterflikheid en vrees vir verlies is temas wat in die lied aangeraak word. ŉ Splinternuwe musiekvideo vir “Ek haal asem” is vandag (Sondag) bekendgestel. Die musiekvideo is geskiet en vervaardig deur Christian Wolf van Brickwolf Creatives. Schwartz en die liedjieskrywer Loki Rothman het saam aan die liedjie gewerk. Rothman het ook die liedjie vervaardig. Te midde van talle gesondheidstruikelblokke, asook ŉ uitdagende stryd teen Covid-19, verwoord André Schwartz sy waardering vir lewegewende asem op die mooiste manier waarop hy kan – deur sang. André Schwartz se jongste enkelsnit, ‘Ek haal asem’, is onlangs uitgereik. Schwartz ag dit ook as een van sy persoonlikste liedjies terwyl luisteraars wêreldwyd weens die pandemie daarby aanklank kan vind, sê hy. “Dit is interessant hoe so ŉ diep, persoonlike ervaring ook dan so universeel is ten opsigte van Covid-19. Die inspirasie vir die liedjie het gekom nadat ek een oggend, ná weke van in en uit die hospitaal en tuis aan suurstof gekoppel wees, besef het ek haal self asem.” Volgens Schwartz is die terugvoer wat hy oor die liedjie ontvang, net so betekenisvol soos die liedjie self. “Die terugvoer is meer as net ‘dis ŉ mooi liedjie’. Mense sê dat dit hulle aangeraak het en dat hulle dit kon aanstuur vir iemand in hierdie tyd. Dit is so verblydend om te sien dat ŉ mens kan skryf oor asemhaling. Die liedjie dra die boodskap oor dat ons dankbaar moet wees vir genade om asem te kan haal en dit te kan waardeer.” Schwartz sê as hy na die musiekvideo kyk, wat die universele boodskap van die belangrikheid van asemhaling te midde van ŉ pandemie uitbeeld, glimlag hy. André Schwartz op die stel van ‘Ek haal asem’. (Foto: Verskaf) “Die video begin met waar ek onderwater is, sonder asem. Dan breek ek deur die oppervlak en ons is dadelik in ŉ wêreld waar lug, suurstof en asem leef.” ŉ Stellasie van 14 m hoog en 250 m lap is gebruik om die woorde “Ek haal asem” te verkondig in vyf verskillende tale: Afrikaans, Engels, Chinees, Nederlands, Sotho en Frans. Die woorde is in Schwartz se eie handskrif geskryf en deur middel van reusepatrone op die lap geverf deur onder andere Schwartz self. “Ek haal asem” is op alle groot digitale platforms beskikbaar. Kyk hier na die musiekvideo: